Ramaphosa fokus is op verkeerde plekke | Maroela Media
President Cyril Ramaphosa het tot nou met sy hantering van die ekonomie teleurgestel. Dit is die mening van ontleders wat meen dat die slakkepas waarteen die ekonomie nou groei, nog verdere kredietafgraderings kan meebring.
Moody's, wat tot nou toe Suid-Afrika goedgesind was, het ook oor 'n moontlike kredietafgradering gewaarsku.
Moody's het 'n verklaring uitgereik waarin hy sê die eerste resessie in bykans 'n dekade Suid-Afrika se laaste beleggingsgraadstatus kan kortknip. Dit kan nadelige gevolge vir die land en verbruikers hê. En enige kredietafgradering kan die rand skerp laat verswak.
Vuisvoosverbruikers is reeds vanjaar deur verhogings in belasting in toegevoegde waarde en volgehoue brandstofprysverhogings uitgemergel. Moody's het sy ekonomiese vooruitsig vir die land halveer en sê die negatiewe groei in die eerste helfte van die jaar krediet-negatief was.
Die hoof-ekonoom by economists.co.za, Mike Schüssler, sê Ramaphosa se fokus is op die verkeerde plekke.
"Tot nou het ons woorde gehoor en geen aksie gesien nie. Hy sal nou die reëls moet neerlê en taai besluite moet maak," het Schüssler gesê.
Daar is ook ongelukkigheid binne ANC-kringe oor die sukkelende ekonomie.
Schüssler wys daarop dat daar werk gemaak word om die gronddebat so spoedig moontlik op te los asook sekerheid oor beleid te verkry. Een voorbeeld waarna hy verwys, is die volgehoue gekrap oor die mynbousektor.
"Dit gebeur terwyl die mynbousektor bloei. Daar kan beleggings gelok word en werk geskep word."
"Ofskoon hy beleggings probeer lok, is dit nie die ideale oplossing nie. Dit moet op die ou end terugbetaal word."
Schüssler waarsku ook dat Ramaphosa nie net gaan kry waarvoor hy streef nie.
Weens die swakker rand en stygende rentekoerse op die kapitaalmark, word die koers waarteen Suid-Afrika sy staatseffekte se rentekoerse terugbetaal, duurder. Valutahandelaars sê behalwe eksterne faktore, dit 'n faktor is wat tot randswakheid lei.
Schüssler sê Ramaphosa het nou duidelik te kenne gegee dat hy die ANC bo Suid-Afrika stel.
"Om Suid-Afrika te red sal hy drasties moet ingryp om die staatsdiensloonrekening te sny, geld vir infrastruktuurbesteding beskikbaar te maak en werkskeppingsprogramme aankondig."
Intussen het Standard Bank se aankopebestuursindeks (PMI), vir Augustus verder verswak. Volgens die verslag het saketoestande in Augustus verder verswak. Augustus is die tweede maand in die derde kwartaal.
Die PMI het tot 47,2 punte gedaal van 49,3 die vorige maand. Die indeks fokus op die ekonomie in sy geheel en enige telling onder 50 dui op 'n verswakking aan. Die PMI is veral gepootjie deur 'n daling in nuwe bestellings, lae uitsette, en swakker indiensnemingsyfers.
Die ekonomiese agentskap NKC Research sê die Standard Bank PMI en Absa se weergawe dui op niks goeds vir die tweede helfte van vanjaar nie.
Schüssler sê dit is tyd dat Ramaphosa moet gaan besin. Volgens hom was Ramaphosa en sy ekonomiese ministers se reaksie op die nuus dat die land 'n tegniese resessie betree het, pateties.
Die ANC word vooropgestel ten koste van die landsburgers.
CR moet besef dat die geknoeiery en plunder van staatskas hierdie land ten duurste gekos het. Hul moes hul arrogansie gestop het deur die DA se herhaaldelike pogings van mosie van wantroue teen Zuma te ondersteun.
Hierdie dilemma is hul eie toedoen aan landsburgers wie die prys betaal het vir hul arrogansie.
CR tree met sy verkiesing weer net in belang van die ANC op.
Cyril gryp na gras halms. Hy het nie 'n idee wat hy doen nie, hy voel soos 'n sprinhaas in 'n spotlight. Daar is nie 'n plan nie! Die bus se stuurwiel het afgebreek en die brieke is gedaan hier teen Gouritz pas af.
Sou enige persoon president wil wees met die gemors van Zuma se nalatenskap, ek dink nie so nie! Dit gaan nog baie slegter gaan, voordat dit sal beter gaan, maar dan moet groepe begin ophou om CR se intensies te ondermyn.
ANC kan nie geglo word nie. Hulle raak daagliks slegter om iets goed vir die land en sy mense te doen .
" Volgens hom (Shüssler) was Ramaphosa en sy ekonomiese ministers se reaksie op die nuus dat die land n tegniese resessie betree het, pateties. "
CR het basies gesê dat daar niks is om oor bekommerd te wees nie synde ons resessies in die verlede gehad het en dit weer in die toekoms sal kry. Ons moet dit basies uitsweet.